Predkladacia správa

Návrh Akčného plánu politiky mládeže na roky 2008 - 2009, ktorý vyplýva z Kľúčových oblastí a akčných plánov štátnej politiky vo vzťahu k deťom a mládeži v SR na roky 2008 - 2013 sa predkladá na rokovanie vlády Slovenskej republiky v súlade s uznesením vlády SR č. 184 bod B.3 z 26. marca 2008 a Plánu úloh vlády SR na rok 2008. Názov materiálu vyplýva z Plánu úloh vlády SR na rok 2008 a bol upravený v súlade so zmenou názvu východiskového koncepčného materiálu na rokovaní vlády. 
Materiál obsahuje predložené návrhy  a úlohy na roky 2008 – 2009, ktoré sú v súlade s prioritnými témami v politike detí a mládeže. Pri stanovení priorít na roky 2008 -2009 boli zohľadnené aktuálne otázky politiky mládeže v SR, ako aj priority Rady Európy a EÚ v oblasti politiky mládeže.  
Úlohy vyplývajúce z Kľúčových oblastí a akčných plánov štátnej politiky vo vzťahu k deťom a mládeži v SR na roky 2008 - 2013 boli rozpracované na úrovni jednotlivých gestorských rezortov, ale aj na úrovni vyšších územných celkov a Rady mládeže Slovenska, ktoré do predkladaného návrhu akčného plánu uskutočňovania úloh na roky 2008 - 2009 navrhli také úlohy, ktoré považujú za dôležité z hľadiska potrieb mládeže. Orientačné finančné krytie úloh, ktoré gestori v jednotlivých kľúčových oblastiach navrhujú je zabezpečované z kapitol príslušných rezortov, finančných prostriedkov samospráv a organizácií alebo získaných grantov. 
Akčný plán politiky mládeže na roky 2008 - 2009 vychádza z priorít jednotlivých rezortov v oblasti politiky mládeže. Okrem úloh vychádzajúcich z Kľúčových oblastí a akčných plánov štátnej politiky vo vzťahu k deťom a mládeži v SR na roky 2008 – 2013, sú v ňom zapracované aktuálne úlohy politiky mládeže, ktoré vychádzajú z viacerých rezolúcii Rady EÚ pre vzdelávanie, mládež a kultúru a z dokumentov Rady Európy v oblasti politiky mládeže.  
Predkladaný materiál nebude mať zvýšený finančný, ekonomický, environmentálny vplyv a ani vplyv na zamestnanosť a podnikateľské prostredie, a preto neobsahuje Doložku finančných, ekonomických, environmentálnych vplyvov a vplyvov na zamestnanosť a podnikateľské prostredie.  
Akčný plán politiky mládeže na roky 2008 – 2009 bol predložený na medzirezortné pripomienkové konanie a je predkladaný na rokovanie vlády SR bez rozporov.
Materiál bol prerokovaný v Hospodárskej a sociálnej rade SR a v Rade vlády SR pre prevenciu kriminality, pripomienky boli v texte zohľadnené. Vzhľadom na skutočnosť, že od predloženia materiálu na vládu SR po jeho zaradenie na rokovanie, z dôvodu prerokovávania v poradných orgánoch vlády, ubehol určitý čas, predkladá sa na rokovanie vlády SR nové znenie.